SET เปิดเช้าดิ่ง 1.14% ตามทิศทางตลาดหุ้นทั่วโลก-ปัจจัยลบรอบด้าน
SET เปิดดิ่ง 1.14% ตามทิศทางตลาดหุ้นทั่วโลก-ปัจจัยลบรอบด้าน ล่าสุด ณ เวลา 10.00 น. ดัชนีอยู่ที่ 1,263.97 จุด ปรับตัวลง 14.64 จุด หรือ 1.14% มูลค่าซื้อขาย 1.84 พันล้านบาท
14 ม.ค. 2559

ผู้สื่อข่าวรายงานว่า ตลาดหุ้นเช้านี้เปิดร่วงตามทิศทางตลาดหุ้นภูมิภาค ล่าสุด ณ เวลา 10.00  น. ดัชนีอยู่ที่1,263.97 จุด ปรับตัวลง 14.64 จุด หรือ  1.14% มูลค่าซื้อขาย  1.84 พันล้านบาท
โดยมีแรงขายของหุ้นกลุ่มใหญ่อาทิ กลุ่มพลังงาน กลุ่มแบงก์ และกลุ่มสื่อสาร ขณะที่ตลาดหุ้นเอเชียวันนี้ปรับตัวลงอย่างหนักในช่วงเช้าวันนี้ โดยได้รับปัจจัยถ่วงจากการร่วงลงของตลาดหุ้นนิวยอร์ก เนื่องจากนักลงทุนวิตกกังวลเกี่ยวกับการชะลอตัวของเศรษฐกิจทั่วโลก รวมถึงเศรษฐกิจจีนและสหรัฐ โดยข้อมูลเศรษฐกิจล่าสุดของจีนระบุว่า ยอดส่งออกของจีนในปี 2558 ลดลง 1.8% เทียบรายปี สู่ระดับ 14.14 ล้านล้านหยวน ขณะที่ยอดการนำเข้าร่วงลง 13.2% สู่ระดับ 10.45 ล้านล้านหยวน
ส่วนปัจจัยลบด้านอื่นได้แก่ ราคาน้ำมันดิบปรับลดลงต่ำสุดในรอบ 12ปี จากความกังวลต่อเศรษฐกิจสหรัฐฯ และอุปสงค์น้ำมันดิบ และดัชนีเฉลี่ยอุตสาหกรรมดาวโจนส์ปิด (13 ม.ค.) ที่ 16,151.41 จุด ร่วงลง 364.81 จุด หรือ -2.21%